Wen: Balletdansers vier geskiedenis, erfenis by Staatsteater‘n Toneel uit die Mzansi-balletgeselskap se ‘The Gold Rhino of Mapungubwe Ballet’. (Foto: Ken Jerrard) ŉ Indrukwekkende versameling van Afrika en Asië se balletdansers is van 26 tot 30 April by die Staatsteater in Pretoria te sien wanneer die Suid-Afrikaanse Internasionale Balletkompetisie (SAIBC) in samewerking met die Mzansi-balletgeselskap The Gold Rhino of Mapungubwe Ballet aanbied. Op die openingsaand is Wouter Kellerman, dubbel Grammy-bekroonde fluitspeler, vervaardiger en komponis, ook self op die verhoog om drie van sy komposisies uit te voer. “Dit is heerlik om na soveel jaar weer met ŉ vollengte-produksie, wat ballet, opera, en sang betrek, in die Staatsteater op te tree. Ons is onsettend opgewonde om dit vir gehore te wys,” sê Dirk Badenhorst, uitvoerende hoof van SAIBC. Dirk ervaar die eerste keer in ŉ baie lang tyd dat dit vir hom maklik is om te motiveer waarom hy in Suid-Afrika bly: Om ŉ rol in die opbou van die land te speel en om ŉ gevoel van hoop by Suid-Afrikaners te wek. “Wanneer ek vir mense oorsee vertel wat ons besig is om in Suid-Afrika te doen, kan ek letterlik sien hoe hulle meer hoop vir ons land kry. Dit is ook wat ons vir ons eie mense nodig het: om ŉ positiewe verwagting vir die toekoms te hê.” Wouter Kellerman in die Mzansi-balletgeselskap se aanbieding van ‘The Gold Rhino of Mapungubwe Ballet’. (Foto: Ken Jerrard) SAIBC is oorspronklik op die been gebring met die doel om internasionale blootstelling vir plaaslike en buitelandse dansers te bewerkstellig en ook om regisseurs van plaaslike en buitelandse geselskappe aan nuwe talent bloot te stel. The Gold Rhino of Mapungubwe Ballet is saamgestel uit boeiende en innoverende ballet- en dansvertelling en choreografie, toegewyde musiekkomposisies en skouspelagtige kostuum-, juweliers- en stelontwerpe. Die produksiespan bestaan uit Dirk, wat met die idee vir die produksie vorendag gekom het, en Angela Revie, hoof van die produksie se choreografie. Mark Cheyne (musikale verwerker, regisseur en komponis), Mpho Molikeng (medekomponis en inheemse musiekspesialis), SJ Khosa, dr. Cara Stacey en Matthijs van Dijk (medekomponiste), Andrew Botha (dekorkoördinering en -ontwerp) en David Tlale (kostumering) het later bygekom. Die ballet bring verskillende dansers van Suid-Afrika, Kuba, China en Suid-Korea bymekaar en gehore kan ook uitsien na ŉ vermenging van twee balletstyle. “Die choreografie van Angela, Mpho en Mdu Nhlapo, is ŉ wonderlike manier om klassieke ballet te vier, maar ook om die konsep van afro-ballet van stapel te stuur. Op hierdie manier vier ons gelyktydig klassieke en Afrikaballet. “Dit is ook die viering daarvan dat ŉ mens nie tussen die een of die ander hoef te kies nie. Op die ou end kry ons die vermenging op ŉ sinvolle en pragtige manier reg en dit is eintlik die rede vir die bestaan van hierdie ballet. Ek glo dit gaan ŉ groot bydrae tot die sukses van die produksie lewer,” meen Dirk. ‘n Toneel uit die Mzansi-balletgeselskap se ‘The Gold Rhino of Mapungubwe Ballet’. (Foto: Ken Jerrard) Drie Maroela Media-lesers staan die kans om elkeen ŉ dubbelkaartjie te wen vir die openingsaand van The Gold Rhino of Mapungubwe Ballet wat op 26 April om 20:00 by die Staatsteater in Pretoria aangebied word. Al wat jy moet doen, is om jou besonderhede in die kompetisievorm onderaan hierdie artikel in te vul. Die sluitingsdatum vir die kompetisie is 16 April om 23:45. Die kompetisie het gesluit.